VDSS Sklep Psp 269/2018
Sodna praksa Višjega delovnega in socialnega sodišča, 2018-09-06

Elizabeta Šajn Dolenc (preds.), Edo Škrabec (poroč.), Nada Perič Vlaj

izvedenina - izvedensko mnenje - dodatna dokumentacija

Sodišče prve stopnje je že v prejšnjih sklepih, s katerimi je odmerilo izvedenino, presodilo, da zdravstveni karton ne obsega več kot 200 strani. Tudi iz stroškovnika za opravljeno izvedensko delo komisije izhaja, da sta člana izvedenskega organa pojasnila, da sta zbirala in proučila dodatno dokumentacijo, ki obsega od 100 do 200 strani. Zato sta člana izvedenskega organa upravičena do nagrade za zbiranje in proučevanje dodatne dokumentacije (zdravstvenega kartona), ki obsega do 200 strani.

Pritožbi se ugodi in se sklep sodišča prve stopnje v izpodbijani I. točki izreka spremeni tako, da se znesek 942,82 EUR zniža na znesek 824,96 EUR, znesek 170,02 EUR pa na znesek 148,76 EUR.

1. Sodišče prve stopnje je z izpodbijanim sklepom Komisiji za fakultetna izvedenska mnenja pri Medicinski fakulteti v A., za dopolnilno izvedensko mnenje, ki ga je sodišče prejelo 24. 11. 2017 priznalo nagrado in nadomestilo za stroške v skupnem znesku 942,82 EUR, s tem da od priznanega zneska znaša 22 % DDV 170,02 EUR. Plačilo izvedenine je naložilo toženi stranki.

2. Zoper I. točko izreka je pritožbo vložila tožena stranka iz vseh pritožbenih razlogov. V pritožbi navaja, da nasprotuje višini odmerjene nagrade, ki jo je sodišče priznalo članom izvedenskega organa za zbiranje in študij dodatne medicinske dokumentacije (pridobitev zdravstvenega kartona). Sodišče prve stopnje je že v drugi zadevi, ki se vodi med istima strankama pod opr. št. Psp 727/2016, dne 19. 12. 2017 izdalo sklep, v okviru katerega je za pridobitev in študij dodatne dokumentacije (zdravstvenega kartona) priznalo izvedenskemu organu nagrado v znesku 92,00 EUR. Ker gre tudi v predmetni zadevi za pridobitev enake dodatne dokumentacije (zdravstvenega kartona), izvedenski organ ni upravičen do nagrade v višini 138,00 EUR za vsakega izvedenca, temveč 92,00 EUR za vsakega izvedenca. Pritožbenemu sodišču predlaga, da upoštevaje navedeno priznani znesek nagrade ustrezno zmanjša.

4. Po preizkusu zadeve pritožbeno sodišče ugotavlja, da sodišče prve stopnje ni kršilo postopkovnih določb, na katere pritožbeno sodišče na podlagi drugega odstavka 350. člena Zakona o pravdnem postopku (v nadaljevanju ZPP)

v zvezi s 366. členom ZPP pazi po uradni dolžnosti. Je pa sodišče prve stopnje zaradi zmotne ugotovitve dejanskega stanja nepravilno uporabilo materialno pravo.

5. Pravilnik o sodnih izvedencih in sodnih cenilcih (v nadaljevanju Pravilnik)

v 49. členu določa, da za zbiranje in proučevanje dodatne dokumentacije pripada izvedencu nagrada, in sicer za manj obsežno (do 100 strani) 46,00 EUR, za obsežno (od 100 do 200 strani) 92,00 EUR in za zelo obsežno (od 200 do 300 strani) 138,00 EUR. Za izjemno obsežno dodatno dokumentacijo (od 300 do 600 strani) pa izvedencu pripada nagrada v višini 230,00 EUR.

6. V predmetni zadevi je na zahtevo sodišča izvedenski organ pritožbenemu sodišču 23. 11. 2017 posredoval dopolnilno izvedensko mnenje. Priglasil je tudi stroške za podajo navedenega mnenja. Glede na pritožbene navedbe je v zadevi sporno zgolj priznanje 138,00 EUR za vsakega od dveh članov izvedenskega organa za zbiranje in študij dodatne medicinske dokumentacije. Gre za pridobitev in proučitev zdravstvenega kartona tožnika. Sodišče je menilo, da gre v tem primeru za zelo obsežno dodatno dokumentacijo (od 200 do 300 strani), zato je vsakemu od članov izvedenskega organa priznalo po 138,00 EUR.

7. Po mnenju pritožbenega sodišča pa pritožba utemeljeno opozarja, da je sodišče že v prejšnjih sklepih, s katerimi je odmerilo izvedenino, presodilo, da zdravstveni karton ne obsega več kot 200 strani. Tudi iz stroškovnika za opravljeno izvedensko delo komisije, ki ga je sodišče prve stopnje prejelo 13. 4. 2016 izhaja, da sta člana izvedenskega organa pojasnila, da sta zbirala in proučila dodatno dokumentacijo, ki obsega od 100 do 200 strani in sta že tedaj priglasila nagrado vsak po 92,00 EUR. Temu pa je sledilo tudi sodišče prve stopnje, kot to izhaja iz sklepa VI Ps 933/2015 z dne 19. 4. 2016. Ker je bilo glede navedenega torej že podana ugotovitev sodišča prve stopnje, ki je sledilo predlogu izvedenskega organa, razen tega tudi iz kasneje podanega predloga izvedenskega organa glede dodatne dokumentacije ne izhaja, da bi prišlo do povečanja obsega, pritožbeno sodišče ugotavlja, da sta člana izvedenskega organa upravičena do nagrade za zbiranje in proučevanje dodatne dokumentacije (zdravstvenega kartona), ki obsega do 200 strani. Skladno z navedenim pa obema izvedencema pripada nagrada v višini 92,00 EUR.

8. Pritožbeno sodišče je zato na podlagi 3. točke 365. člena ZPP pritožbi tožene stranke ugodilo in nagrado v skupnem znesku 942,82 EUR znižalo na znesek 824,96 EUR ter znesek DDV v višini 170,02 EUR na znesek 148,76 EUR.

Pravilnik o sodnih izvedencih in sodnih cenilcih (2010) - člen 49.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.